google/wiki40b huggingface dataset:
Padėk sau

Padėk sau – Lietuvos profsąjungų informacinis biuletenis, ėjęs nuo 1992 m. vasario 4 d. iki 1994 m. pradžios Vilniuje.

Istorija

Iki 1993 m. Nr. 1 vadinosi laikraštis. Įsteigė Tarptautinio profsąjunginio judėjimo švietimo centras. Leido redakcinė taryba: M. Duksa, A. Rauka ir kt.; dažniausiai kartą per mėnesį. Išėjo 30 numerių. Tiražas 1992 m. – 4500 egz., 1994 m. – 1500 egz.
Merida (valstija)

Geografija

Valstijos paviršius kalnuotas, čia driekiasi Andų kalnagūbris – Meridos Kordiljera. Joje yra aukščiausia Venesuelos vieta – Bolivaro viršukalnė (4978 m). Kalnuose gausu vaizdingų geologinių darinių, ežerų, krioklių. Įsteigta keletas nacionalinių parkų (Siera Nevados, Juan Pablo Peñaloza, Tapo–Kaparo, Siera de la Kulatos). Meridos upės priklauso Marakaibo ežero (Čama, Motatanas) ir Orinoko (Santo Domingas, Kaparas, Mukučači) baseinams.
Valstijos simbolis – raudūnė (Erythrina poeppigiana).
Rezidencinė pilis

Rezidencinė pilis, pilis-rūmai (it. Palazzo in fortezza – rūmai pilyje) – Renesanso epochoje susiformavęs rūmų tipas.
Tokio tipo pastatai pirmiausiai pasirodė Italijoje. Rezidencines pilis dažnai supdavo parkai ir tvenkiniai.
Lietuvos vietovardžiai

Lietuvos vietovardžiai – Lietuvos gyvenviečių, vandens telkinių, miškų ir kitų geografinių objektų, nusakančių vietovę, pavadinimai.
1991 m. įkurtas Lietuvių kalbos instituto Vardyno skyrius, kaupiantis informaciją be kita ko ir apie vietovardžius.
Lebediovka

Lietuviai

1948–1949 m. iš Tropinsko apie 10 km į šiaurę nuo Lebediovkos buvo atkelta apie 500 tremtinių lietuvių. Tremtiniai kirto mišką, dirbo dviejose pabėgių gamyklose, lentpjūvėse, krovė rąstus, lentas, pabėgius į vagonus, tiesė geležinkelį. Iš pradžių gyveno nekūrenamuose barakuose. Vėliau pasistatė nedidelių lentinių namukų, pasisodino daržus, įsigijo gyvulių. 1951 m. lietuviai buvo apkaltinti bandymu sukurti Lebediovkoje naująją Lietuvą. Apie 50 vyrų buvo suimta, 3 jų sušaudyti, kiti nuteisti. Suimtųjų turtas konfiskuotas. Sumažėjus miškų aplink Lebediovką daug lietuvių šeimų išsikėlė į kitus miško kirtimo punktus: Lesnojų, Sosnovką, Staro-Kamenką, Novo-Kamenką.
1954 m. leista į Lietuvą grįžti vaikams, 1956 m. pradėjo grįžti ir suaugusieji; 1956 m. visi nuteistieji reabilituoti. 1989–1990 m. beveik visų mirusių tremtinių palaikai parvežti į Lietuvą.
Argentinos Respublikos civilinis kodeksas

Argentinos Respublikos civilinis kodeksas (isp. Código Civil de la República Argentina) – Argentinos Respublikos civilinis kodeksas, pagrindinis Argentinos privatinės teisės šaltinis. Priimtas 1869 m. rugsėjo 25 d. Įsigaliojo 1871 m. sausio 1 d. Kodekso autorius - teisininkas Dalmacio Vélez Sársfield.
Tadas Bičkauskas

Tadas Bičkauskas (lenk. Tadeusz Byczkowski, apie 1794-1800 m. Levainiai, Bagaslaviškio parapija – po 1857 m. Vilnius) – Lietuvos grafikas.

Biografija

Baigė Vilniaus gimnaziją. 1816-1820 m. studijavo Vilniaus universitete, 1816-1818 m. Moralinių ir politinių mokslų, vėliau Fizikos ir matematikos fakultete bei Piešimo ir tapybos katedroje pas J. Rustemą. 1820 m. gavo dailiųjų menų kandidato laipsnį.
Nuo 1828 m. gyveno Varšuvoje, dirbo Lenkijos banko litografijos spaustuvėje, vėliau savo dvare netoli Vilniaus. Litografijos technika sukūrė peizažų („Vaizdas į Belmontą ir Šv. Rapolo bažnyčią Vilniuje“ 1829 m., „Varšuvos vaizdas nuo Pragos priemiesčio“ apie 1830 m.), portretų (V. P. Voičinskio, 1837 m.), M. Balinskio knygos „Užrašai apie karalienę Barborą…“ (Pamiętniki o królowey Barbarze… 1837 m.) iliustracijas. Kūryba romantinė.
Stiklakūnis

Stiklakūnis (lot. corpus vitreum) – skaidri, bespalvė, drebučių konsistencijos masė, praleidžianti į akį patenkančius šviesos spindulius ir laikanti akies obuolio vidinius apvalkalus. Tai didžiausia akies obuolio dalis. Stiklakūnį dengia skaidri plėvelė (membrana vitrea), kuri jį jungia su tinklaine. Stiklakūnio viduriu iki regos nervo disko nusitęsia kanalas, kuriame embrioninio vystymosi metu yra kraujagyslės, vėliau jos atrofuojasi. Patį stiklakūnį sudaro plonos skaidrios skaidulos, kurios yra tarp savęs susipynusios. Tarpus tarp tų skaidulų užpildo skaidrus skystis vitreinas ir hialuro rūgštis. Subrendusioje akyje stiklakūnis nei nervų, nei kraujagyslių neturi.
Ratedaungas

Istorija

2016–2017 m. Ratedaunge ir apylinkėse vyko susirėmimai tarp rohinjų sukilėlių ir Mianmaro policijos.
EQUINOX Vision WMS

Istorija

Sandėlio valdymo sistema EQUINOX VISION WMS nepriklausomų INFOBALT asociacijos ekspertų buvo pripažinta kaip „Geriausias lietuviškos programinės įrangos projektas“.
Sandėlio valdymo sistema EQUINOX Vision WMS – plačiai naudojamas specializuotas sandėlio valdymo sprendimas Lietuvoje, turintis kelis šimtus įgyvendintų projektų visame pasaulyje. Tarp sistemą įsidiegusių vartotojų yra ir žinomi didmenininkai, mažmenininkai, gamintojai, distributoriai, trečiosios šalies logistikos (Third-party logistics) (3PL) centrai.

Apie kūrėją

Sandėlio valdymo sistemos EQUINOX Vision WMS kūrėja – UAB „Equinox Europe“ – 1995 m. Lietuvoje įkurta užsienio kapitalo įmonė, įgyvendinusi kelis šimtus logistikos optimizavimo projektų visame pasaulyje. UAB „Equinox Europe“ yra tarptautinės grupės Equinox kompanija, kurios komandą sudaro aukštos kvalifikacijos IT inžinieriai bei logistikos ekspertai, 15 metų dirbantys logistikos srityje.
Svefn-g-englar

Apie kūrinius

Dainos „Svefn-g-englar“ („Vaikščiojantis Mieguose”, taip pat „Englar“ reiškia „Angelas“) ir “Viðrar Vel Til Loftárása” („Oras Palankus Lėktuvų Antskrydžiui“) yra paimti iš albumo „Ágætis Byrjun“. “Viðrar Vel Til Loftárása” pavadinimas kilo nuo orų pranešėjo, kuris per islandijos televiziją vykstant Kosovo karui ironiškai pasakė: 'í dag viðrar vel til loftárása' (‘Šiandien palankus oras lėktuvų antskrydžiui’). Pagal šį įvykį ir pavadinta daina. Kūriniai „Syndir Guðs“ („Dievo Nuodėmės“) ir „Veröld ný og óð“ („Naujas Drąsus Pasaulis“) paimti iš albumo „Von“ („Viltis“). „Nýja Lagið“ („Nauja Daina“) ir „Syndir Guðs“ įrašyti 1999 m. birželio 12 d. albumo „Ágætis Byrjun“ pristatymo koncerte Reikjaviko islandiškame operos teatre. Daina „Nýja Lagið“ („Nauja Daina“) nėra išleista jokiame kitame įraše.

Sukurti „Svefn-g-englar“ ir “Viðrar Vel Til Loftárása” video klipai. Daina „Svefn-g-englar“ naudota kelių kino ir televizijos filmų garso takeliuose.
Endriejavo Šv. apaštalo Andriejaus bažnyčia

Istorija

Vaitkaičiai, arba Endriejavas, 1778 m. atiteko Jorūdams. Viktoras ir Agnieška Jorūdai koplyčiai (manoma, kad ji 1780 m. perstatyta) dovanojo valaką ir 8 margus žemės, 1000 talerių; įkurta parapija. XIX a. pirmojoje pusėje veikė parapinė mokykla. 1861 m. pastatyta varpinė. 1862 m. įsigytas Maskvoje nulietas varpas buvo didžiausias Žemaičių vyskupijoje. 1862 m. bažnyčia atnaujinta. 1888 m. audra nugriovė bažnyčios bokštą (atstatytas ankstesnės formos). 1909–1911 m. veikė Lietuvių katalikų blaivybės draugijos skyrius.
Pirmąją II Pasaulinio karo dieną Lietuvoje, 1941 m. birželio 22 d., senoji bažnyčia sudegė per bombardavimą. 1943 m. šalia paskubomis iš kareiviškų barakų suręsta kita, kuri šiuo metu išlikusi Gėlių g. 17. Joje vėliau ir vyko visos religinės apeigos. Sovietmečiu sudegusios bažnyčios vietoje (dab. Gėlių g. 19) buvo pastatyti kultūros namai. Po Atgimimo jie buvo perleisti parapijai, tapo naujaisiais vietos tikinčiųjų maldos namais.
Medinė „barakinė“ bažnytėlė šiuo metu tarnauja tik kaip šarvojimo bažnyčia, ten pat vyksta ir laidojimo apeigos, karstas keliauja tiesiai į kapines.

Rekonstrukcija

2012–2013 m. buvę kultūros namai buvo rekonstruoti pagal I.Slavinskaitės-Prapuolenienės suprojektuotą Endriejavo bažnyčios atnaujinimo projektą. Dėl lėšų stokos atsisakyta architekto iš Kalifornijos Rimo Muloko sudėtingesnės bažnyčios atnaujinimo vizijos. Pastatyta 15 m aukščio plieninė varpinė, į ją įkeltas kone dvi tonas sveriantis senasis, dar 1862 m. už parapijiečių aukas nulietas varpas. Pačią varpinę kaunietė architektė papuošė trimis skydais su Vyčio kryžiumi, o virš jos iškilo gelsvos spalvos kryžius, pagamintas iš plieno. Senojo šventoriaus sienoje išmūryti Endriejavo herbe pavaizduoti arkiniai vartai. Sakralinį vaizdą bažnyčiai suteikė portikas. Suprojektuotas ir atkurtas 1941 m. sudegusios bažnyčios bokštas, tačiau jam, kaip ir likusiems gerbūvio, fasado darbams užbaigti nebeliko lėšų.
Kompasija

Paplitimas

Natūraliai auga p.r. Azijoje – Malakos pusiasalyje, Sumatros saloje, Borneo saloje, Papua salą, Filipinų salose. Tai apima šias valstybes – Tailandą, Malaiziją, Singapūrą, Indoneziją, Brunėjų, Filipinus, Papua Naująją Gvinėją.
Muavija II

Biografija

Muavija ibn Jazidas bin Abu Sufjanas buvo kalifo Jazido I sūnus. Jis gimė apie 663 m. Po tėvo mirties 683 m. jam buvo vos 20 metų. Jis buvo sergantis, labai religingas. Jam nelabai rūpėjo valdymas ir priesaikas jis priiminėjo prisivertęs. Skirtingomis versijomis, jis valdė tik 40 dienų, du mėnesius arba tris mėnesius iki mirties. Paprašytas paskirti įpėdinį jis esą pasakė, kad neturi jėgų valdyti ir tapo kalifu per prievartą, o kiti gali išsirinkti kalifą patys, nes jis tinkamo žmogaus nerado ir neturi nieko bendro su tuo. Po jo mirties prasidėjo Antrasis kalifato pilietinis karas.
Terespolio palivarkas

Istorija

Įkurtas XIX a. I pusėje grafų Šuazelių Platelių dvarui priklausančioje bendro naudojimo ganyklų ir miško žemėje, netoli Šalyno dvaro. Vadinamas lenk. Terespol, Teresdwór, liet. Terespolis, rus. Tepecдвoр. Sodyba stovėjo dabartinio Nasrėnų kaimo šiaurės vakarinėje dalyje, šalia Nasrėnų Rėžių miško. Apie XIX a. vidurį palivarką įsigijo Platelių apylinkės bajorai Stančikai.
1866 m. palivarke buvo 1 kiemas ir 11 gyventojų. Palivarkui buvo pavaldus Tintelių kaimas, kurio valstiečiai 1870 m. mokėjo J. Stančikui išperkamuosius žemės mokesčius, o dvare prievoles atlikinėjo 44 revizinės sielos.
Nuo 1861 m. palivarkas priklausė Grūšlaukės, o 1880 m. priskirtas Salantų valsčiui. 1923 m. jame buvo 1 kiemas ir 25 gyventojai. Vykdant Lietuvos žemės reformą, dvaras išparceliuotas, jo žemės priskirtos Tintelių ir Nasrėnų kaimams.
Voltaj

Grupės istorija

Grupė Voltaj buvo suformuota 1982 metais gitaristo Adrian Ilie ir vokalisto Cristi Minculescu. Netrukus prie grupės prisijungė būgnininkas Nikki Dinescu ir bosistas Dan Cimpoieru. Vėliau Voltaj įrašė debiutinį singlą Nori de hârtie bei surengė pirmąjį koncertą, kuris vyko Bukarešte. Vėlesniais metais D. Cimpoieru nusprendė palikti grupę, o vietoj jo tapo Horațiu Rad. Netrukus kolektyvą palieka vokalistas C. Minculescu, iki šiol grojantis roko muzikos grupėje Iris.
1996 metais Voltaj išleido debiutinį studijinį albumą, pavadinimu Pericol de moarte. Iki 1998 metų grupė daugiausiai grojo roko, o vėlesniais metais dominavo elektroninio roko stliaus kūriniai. 1999 m. vasarį grupė išleido singlą Asta-i viaţa, kurį įtraukta į tų pačių metų pasirodusį albumą Risk Maxim 2.
2000-aisiais išleistas trečiasis grupės studijinis albumas Bungee, pagrindine albumo daina tampa Albinuța. Kitais metais pasirodė ketvirtasis albumas 3D. 2002 m. vietoj Paul Neacșu naujuoju nariu tapo Oliver Sterian, šioje grupėje grojantis iki šiol. Anksčiau jis buvo poproko grupės Bere Gratis būgnininkas. Tais pačiais metais pasirodė naujasis albumas, pavadinimu 424, o po kelių mėnesių - rinktinių dainų albumas 'Best of.
2004 metais pasirodė albumas Povestea oricui. Kitais metais grupė pelnė MTV Europos muzikos apdovanojimų statulėlę nominacijoje "Geriausias Rumunijos atlikėjas". 2006 m. rudenį Voltaj išleido septintąjį studijinį albumą Revelator. 2010 metais su grupe Deepside Deejays įrašė singlą I Wanna Be Free.
2014 m. grupė pradėjo vienišų vaikų, kurių tėvai išvykę dirbti į kitas šalis, palaikymo kampaniją ir bendradarbiauja su įvairiomis pagalbą vaikams teikiančiomis ne pelno siekiančiomis organizacijomis. 2015 m. kovą Voltaj su daina De la capăt(liet. Viskas iš pradžių) nugalėjo Rumunijos nacionalinę atranką Selecția Națională 2015 ir išrinkti šalies atstovais Eurovizijoje. Jų konkursiniame kūrinyje iškelia į paviršių pagrindinę nūdienos problemą - emigraciją.
2005 NBA naujokų birža

2005 NBA naujokų birža įvyko birželio 28 d. Madison Square Garden arenoje Niujorke. Šioje naujokų biržoje buvo pakviesti du lietuviai: Linas Kleiza ir Martynas Andriuškevičius.
Max Biaggi

125 cm³

Vaikystėje Biaggi labiau mėgo futbolą, tačiau 17-ojo gimtadienio proga dovanų gavęs motociklą, po metų jis jau lenktyniavo 125 cm³ pirmenybėse. 1990 m. jis nugalėjo Italijos sportinių motociklų čempionate. Sėkmingai pasirodęs šiuose čempionatuose Biaggi perėjo į aukštesnės, 250 cm³ kategorijos čempionatą.

250 cm³

1991 m. italas laimėjo Europos motociklų čempionatą. Pirmąjį sezoną 250 cm³ čempionate Biaggi baigė vos 27-tas, tačiau nuo 1994 m. iki 1997 m. keturis kartus tapo čempionu.

500 cm³

1998 m. italas perėjo į dar aukštesnę 500 cm³ klasę. Pirmus metus su Honda motociklu jis buvo antras. Kitus trejus metus jis kovodavo dėl pergalių, tačiau galutinėje įskaitoje likdavo antras arba trečias.

Moto GP

2002 m. sukūrus Moto GP klasę, Biaggi lenktyniavo Honda ir Yamaha motociklais, tačiau čempionu netapo. Italas dažnai kovodavo su savo tautiečiu Valentino Rossi, tačiau dažniausiai jam pralaimėdavo.

Superbike pasaulio čempionatas

2006 m. Biaggi negavo vietos jokioje motociklų komandoje. 2007 m. jam pavyko pasirašyti sutartį su Suzuki ekipa Superbike čempionate.
Pirmąjį savo sezoną M. Biaggi pradėjo laimėdamas lenktynes. Taip jis tapo vienu iš penkių sportininkų, sugebėjusių laimėti savo pirmąsias Superbike lenktynes. Taip pat jis tapo vieninteliu motociklininku istorijoje, laimėjusiu pirmąsias Superbike ir 500 cm³ lenktynes. Po sunkaus sezono italas liko trečias, savo sąskaitoje turėdamas tris pergales.
2008 m. sezone, pakeitęs Suzuki motociklą į Ducati, Biaggi nepelnė nei vienos pergalės, o finišavęs ant podiumo septynis kartus, sezoną baigė 7-tas.
2009 m. sezone italas perėjo į Aprilia komandą. Sezone Biaggi devynis kartus finišavo ant podiumo bei pelnė vieną pergalę. Tai jam padėjo pelnyti ketvirtą galutinės įskaitos vietą.
2010 m. sezonas buvo čempioniškas – per 26 lenktynes jis pelnė 10 pergalių ir to užteko pirmą kartą tapti Superbike čempionu.
Kitais metais rezultatai nebuvo sėkmingi – pelnytos vos 2 pergalės ir užimta trečia vieta galutinėje įskaitoje.
2012 m. italas, būdamas 41 metų, vėl sublizgėjo – per 27 lenktynes pelnė 5 pergales ir vos puse taško aplenkė britą Tom Sykes bei tapo antrą kartą Superbike čempionu.

Kita veikla

Maxas Biaggi, be motociklų lenktynių, yra bandęs ir Formulės 1 automobilius. 1999 m. pirmą kartą treniravosi su Scuderia Ferrari ekipa, o 2006 m. sausio mėnesį išbandė Midland ekipos automobilį.
Sisters on wire

Sisters On Wire - alternatyvią britišką roko (indie pop) muziką grojanti Lietuvos muzikinė grupė, susikūrusi 2014 m. gegužės mėn. Grupė savo žanrą įvardija kaip angl. soul guitar pop.  
Dabartinė grupės sudėtis: vokalistas ir gitaristas Olegas Jerochinas, gitaristas  Filipas Gusevas, būgnininkas Marius Oršauskas bei vokalistė ir pianistė Ieva Ščerbinskaitė. Grupės nariai kiekvienas atskirai muzikine veikla užsiėmė jau daug metų prieš grupei susikuriant. 
2014-2015 m.  grupės sudėtyje grojo būgnininkas Gintautas Gascevičius.
2016 metais Lietuvoje sukurtame filme „Tarp mūsų berniukų“ skambėjo dvi grupės dainos „Roads“ (įrašas čia) ir „Parallel World".
2015 metų gruodžio mėnesį grupės daina „Earth“ buvo įtraukta į tinklalapio „The Revue“ sudarytą 19-ąjį muzikos rinkinį kartu su kitomis grupėmis iš įvairių pasaulio šalių.
2016 m. pasirodė grupės albumas „Never Turn The Lights Off“.
2018 m. Azijos žaidynės

Miesto rinkimai

2012 m. teisę rengti žaidynės pelnė Vietnamo miestas Hanojus. 2014 m. Vietnamas paskelbė traukiantis iš žaidynių organizavimo dėl finansinių keblumų. Tais pačiais metais teisė rengti žaidynes perduota Indonezijai.
KS Burreli

Istorija

Klubo ištakos siekia 1952 m.
Galąstuvas

Galąstuvas – priemonė pjovimo įrankiams aštrinti (galąsti) abrazyviniu būdu.

Įrankis

Galąstuvai būna rankiniai ir mašininiai, tvirtinami universaliosiose ar specializuotose galandimo staklėse. Juo sudaromi aštrūs naujo arba naudojamo įrankio ašmenys; toks įrankis turi tikslią ašmenų formą, glotnų paviršių ir yra patvaresnis. Metalo pjovimo įrankiams galąsti naudojami abrazyviniai įrankiai, pagaminti iš korundo, silicio, karbido, deimanto, elboro, medienos pjovimo įrankiams – galąstuvai, pagaminti iš gamtinio smiltainio, kvarco, medienos. Yra didelės galios elektrinių galąstuvų, kurių abrazyviniai diskai sukasi 3000 sūkių per minutę greičiu.

Lietuvoje

Lietuvoje galąstuvas pradėtas naudoti I a. Pirmieji galąstuvai buvo įvairaus dydžio smulkiagrūdžio akmens netaisyklingos formos, vėliau mažesni, pailgi. II a. – III a. pradėta naudoti ir nedidelius 6–14 cm ilgio, iki 2–3 cm storio, keturkampio pjūvio, šiek tiek smailesniu galu, dažniausiai su skylute storesniajame gale galąstuvus. Per skylutę įvėrus geležinę arba žalvarinę grandelę jie nešioti prie diržo. Galąstuvų randama piliakalniuose ir gyvenvietėse, kapinynuose vyrams į kapą jie dėti iki XIV a. – XV a. 
Greta akmeninių galąstuvų, kuriems gaminti naudotas kvarco smiltainis, kvarcitas, liditas, kai kurie kristaliniai skalūnai, XIX a. antroje pusėje – XX a. naudoti lietiniai ir mediniai. Dar vadintas brūkšte, pustykle. Akmeniniai ir lietiniai galąstuvai buvo pailginto stačiakampio formos (vietos darbo arba įvežtiniai). Medinius mentelės pavidalo, 30–70 cm ilgio galąstuvus valstiečiai gamindavosi iš ąžuolo, kartais iš beržo, gluosnio, uosio. Jie būdavo kryžmiškai išraižyti ir ištepti dervos arba sakų ir smėlio mišiniu, šlynu. Šienaujant galąstuvas buvo užkišamas už kelnių juosmens, juostos, diržo, nešiojamas kišenėje, drobiniame arba odiniame kapšiuke ar mediniame prie diržo pakabintame indelyje – šliutėje. Prieš pustant dalgį galąstuvas sudrėkinamas vandeniu, patrinamas į smėlį.
Čekijos futbolo varžybos 1984–1985 m.

Pirmenybės

Čekijos komandos žaidė Čekoslovakijos pirmenybėse, žr. Čekoslovakijos futbolo varžybos 1984–1985 m.
Galios analizės ataka

Galios analizės ataka (angl. power analysis) yra bandymas sužinoti kompiuterio raktą ar slaptažodį bandant įvairius slaptažodžius bei tuo pat metu tiksliai, dideliu greičiu matuojant, kaip kinta prietaiso suvartojama elektros srovė. Srovė paprastai matuojama skaitmeniniu osciloskopu, tyrimams ir studijoms galima įsigyti ir specialią įrangą. Galios ataka neretai nelegaliai naudojama mokamos televizijos dekodavimo moduliams atrakinti. Ataka pirmąkart aprašyta 1998 m. Tai viena iš daugelio galimų šoninio kanalo atakų.
Paprasto procesoriaus suvartojama galia laikui bėgant nėra vienoda; ji keičiasi priklausomai nuo to, kokios komandos tuo metu vykdomos. Pavyzdžiui, daugiau galios gali būti suvartojama vykdant daugybos operaciją, kuomet aktyviai dirba daugiau loginių elementų nei atliekant, tarkim, sudėtį. Todėl procesoriaus galios suvartojimo kreivė yra savotiškas „kodo parašas“, kažkiek pasakantis, kokios komandos buvo vykdomos.
Jei programa parašyta kriptografiniu požiūriu neprofesionaliai, reakcijos į visai klaidingą slaptažodį „kodo parašas“ gali skirtis nuo reakcijos į slaptažodį, kuriame vienas ar keli simboliai, ar bitai atitinka. Taip atpažinus dalinai teisingą slaptažodį, jį galima toliau kaitalioti, kol vėl pastebimi nauji skirtumai, rodantys, jog dabar atitinka jau didesnė dalis. Taip pamažu bitas po bito galima nustatyti ir visą raktą.
Norint atlikti šią ataką, būtina galėti labai tiksliai matuoti procesoriaus suvartojamą galingumą. Tą padaryti lengviau kreditinei kortelei ar kitam panašiam prietaisui ir nėra paprasta saugykloje nuo pašalinių apsaugotam serveriui. Ataką lengviau surengti, jei slaptažodį galima siūlyti neribotą kiekį kartų, arba jei kodo parašą galima palyginti su parašu kito lygiai tokio pat prietaiso, kurio kodas žinomas. Tokia lyginamoji galios ataka vadinama skirtumine (angl. differential). Nustatyti raktą iš vieno „kodo parašo“ (paprasta ataka) daug sunkiau, nors gerai žinant prietaisą bei naudojamą algoritmą, geram specialistui kai kada gali būti ir įmanoma.
Šią ataką labai apsunkina speciali elektronika ir gerai apgalvoti algoritmai, parengti taip jog klaidingo ir teisingo rakto atveju vykdoma komandų seka žymiai ar ir visai nesiskirtų (skiriasi tik apdorojami duomenys), ribojant bandymų skaičių, neleidžiant tiesiogiai matuoti suvartojamos srovės (prietaisą maitinti galima per nesudėtingą filtrą, kuris išlygina srovės suvartojimą). Kartais pridedami papildomi elementai, kurie persijungia neatlikdami jokios funkcijos vien tam, jog nesikeistų bendra galia. Naujesni procesoriai turi specialias, gerai apgalvotas kriptografines komandas.
Jei programuojant buvo naudoti teisingi algoritmai, galios ataką atlikti gali ir nebūti paprasta. Šios atakos galimybė yra priežastis gerai saugoti įvairias korteles ir kitus panašius prietaisus, deaktyvuoti pamestus, net jei ir yra papildomai apsaugoti slaptažodžiais.
Vida Mildažienė

Biografija

1979 m. baigė Vilniaus universitetą, 2001 m. habilituota biomedicinos mokslų daktarė.
1979–1997 m. dirbo Kauno medicinos instituto (nuo 1989 m. Kauno medicinos akademija, nuo 1998 m. Kauno medicinos universitetas) mokslo darbuotoja. Nuo 1997 m. Vytauto Didžiojo universiteto dėstytoja; nuo 2005 m. profesorė. Nuo 2003 m. VDU Gamtos mokslų fakulteto Aplinkos tyrimų centro vadovė, nuo 2008 m. Kauno botanikos sodo direktorė. 2004–2010 m. Lietuvos biochemikų draugijos pirmininkė.

Mokslinė veikla

Mokslinės veiklos pagrindinės kryptys – oksidacinio fosforilinimo reguliacija širdies mitochondrijose, patologinių veiksnių ir ksenobiotikų poveikis mitochondrijų energetinėms funkcijoms, audinių ir organizmų gyvybingumo įvertinimas. Paskelbė daugiau kaip 80 mokslinių straipsnių.
Sport Lisboa e Elvas

Istorija

Klubas įkurtas 1925 m. Yra žaidę aukščiausioje lygoje (nuo 1945/46 m.). 
Nustojo gyvuoti, kai 1947 m. susijungė SL Elvas ir SC Elvas klubai. Tada radosi naujas klubas O Elvas Clube Alentejano de Desportos.
Michailas Galustianas

Biografija

Michailas Galustianas gimė 1979 m. spalio 25 d. Sočyje. Save jis laiko armėnu.
Galustianas nuo 2006 metų dalyvavo Nasha Russia projekte. Jame praleido 5 metus.
2011 m. jis tapo Kutafin Moscow State Law University studentu.
Nekenčiu atostogų (komedija)

Siužetas

Šeimyna vyksta atostogauti į Korsiką, bet pakeliui sužino, kad viešbutis, kuriame ketino apsistoti buvo susprogdintas. Nelieka nieko kito, tik vyksti prie jūros pas giminaitį Etjeną. Atvykusieji įsikūrė, o sūnus panoro nueiti į šalia esantį kempingą. Jaunuolis ten susirado panelę, o tėvukas irgi susipažino su žavia mergina. Vyras negrįžo namo visą naktį, o paskui aiškino, kad padėjo draugui nuvykti į ligoninė, kad nusėdo telefono baterija. Floriana, kad nuramintų nervus išėjo į kalnus pasivaikščioti, pasiklydo ir ten susipažino su piemeniu, kuris ganė ožkas.
Ibarakio prefektūra

Istorija

Ibarakio prefektūra iki han sistemos panaikinimo 1871 m. buvo žinoma kaip Hitačio provincija.

Geografija

Ibarakio prefektūra yra šiaurrytinėje Kantō regiono dalyje, įsitaisiusi tarp Točigio prefektūros ir Ramiojo vandenyno. Šiaurėje turi sieną su Fukušimos prefektūra, pietuose – su Čibos prefektūra. Taip pat šiaurės vakaruose ribojasi su Gunmos ir Saitamos prefektūromis. Šiauriausia prefektūros dalis kalnuota, tačiau didžiąją prefektūros dalį užima lygumos, nusėtos daugybe ežerų.

Ateityje planuojami sujungimai

Ibarakio miestą esantį Higašiibarakio srityje, 2007 m. gruodžio mėnesį žadama prijungti prie Mito miesto.